
A Kutatócsoport áprilisi ülésének középpontjában a szakképzési adatbázisokban rejlő kutatási lehetőségek bemutatása és azok hasznosíthatóságának szakmai megvitatása állt.
A bevezető előadást Nagy Zoltán (Nemzeti Szakképzési és Felnőttképzési Hivatal) tartotta, aki részletes áttekintést adott a szakképzési információs rendszer és a kapcsolódó adatbázisok (különösen a KRÉTA, a pályakövetési rendszer és a duális képzési adatforrások) felépítéséről és működéséről.
Az előadás kiemelte, hogy az elmúlt években jelentős mennyiségű, egyéni szintű adminisztratív adat vált elérhetővé a szakképzésben, amely új perspektívát nyit az adatvezérelt kutatások és elemzések számára. Ugyanakkor hangsúlyosan megjelentek az adatfelhasználás korlátai is, különösen:
· az adminisztratív adatbázisok kutatási célú alkalmazásának módszertani kihívásai,
· az adatokhoz való hozzáférés szabályozottsága,
· valamint az értelmezéshez szükséges speciális szakértelem igénye.
A pályakövetési rendszer és a duális képzési adatok kapcsán konkrét példák hangzottak el a tanulói életutak, a lemorzsolódás és a munkaerőpiaci kimenetek vizsgálatára. A bemutatott eredmények alapján megállapítható, hogy a rendelkezésre álló adatvagyon jelentős, ugyanakkor kutatási célú kihasználása jelenleg még korlátozott.
A prezentációt követő szakmai vita során a résztvevők egyetértettek abban, hogy:
· a szakképzési adatbázisok kiemelkedő kutatási potenciált jelentenek,
· szükséges olyan együttműködési formák kialakítása, amelyek támogatják a kutatói hozzáférést,
· valamint fontos lenne az adatok jobb strukturálása és értelmezhetőségének erősítése (pl. vizualizáció, aggregált adatközlések).
Felmerült annak lehetősége is, hogy a kutatási kérdések és az adminisztratív adatstruktúrák közötti „fordítást” részben automatizált, akár mesterséges intelligencián alapuló megoldások támogathatnák, ugyanakkor ennek megvalósítása jelenleg erőforrás- és szervezeti korlátokba ütközik.
A megbeszélés során további szakmai kapcsolódási pontként megjelent a szakképzési terminológia kérdése. Elhangzott, hogy a fogalomhasználat egységesítése – különösen nemzetközi összehasonlítások és szakpolitikai kommunikáció szempontjából – kiemelt jelentőségű, és ehhez kapcsolódóan egy lehetséges terminológiai adatbázis kialakítása is felmerült.
A záró szakaszban rövid tájékoztatás hangzott el egy, a Magyar Gyáriparosok és Munkaadók Országos Szövetségéhez (MGYOSZ) kapcsolódó szakmai együttműködési lehetőségről. Ennek keretében a Kutatócsoport felkérést kapott egy készülő szakképzési stratégiai anyag véleményezésére. A résztvevők számára a közeljövőben lehetőség nyílik az anyag egyéni vagy kisebb csoportos feldolgozására, amelyet egy külön szakmai egyeztetés követ.
A megbeszélésen elhangzott továbbá, hogy a Kutatócsoport több előadással képviselteti magát a HERA 2026 konferencián, ahol várhatóan önálló szekció keretében jelennek meg az Inno-Train-hez kapcsolódó kutatások.
A következő időszakban a Kutatócsoport tevékenységei között szerepel:
· az adatbázisok kutatási célú hasznosításának további feltérképezése,
· a szakmai együttműködések erősítése, 
· valamint a közös publikációk előkészítése.
A következő megbeszélés tervezett időpontja: 2026. május 7. (15:00)

